钦定古今图书集成/明伦汇编/官常典/第421卷 > 贾谊新书 > 姜晈
## 钦定古今图书集成/明伦汇编/官常典/第421卷 > 贾谊新书 > 姜晈

按《唐书·姜谟传》：“谟子确，确子晈，长安中为尚衣奉御。
元宗在藩邸，晈识其有非常度，委心焉。及即位，自润
州长史召授殿中少监，出入卧内，陪燕私，诏许舍敬，
坐与妃嫔连榻，间击球斗鸡，呼之不名也。赐宫女厩
马及它珍物，前后不胜计。帝在殿庭翫一嘉树，晈盛
赞之，帝遽令徙植其家。后将诛窦怀贞等，晈与密议”，
以功进殿中监、楚国公，食封四百户。议者讥短晈任
遇太过。帝以其藩邸旧，思有以宣布之，乃下诏曰：“殿
中监、楚国公晈，往事朕于藩国，虽彭祖同书，子陵共
学，不过也。朕常游长杨、鄠、杜间，晈于时奉侍，数谓朕
曰：‘相王必登天位，王且储副’。朕叱而后止。复言于朕
兄弟近戚，语闻太上皇，太上皇奏之。”中宗遣嗣虢王
邕等鞫问，晈一意保护，罔或贰言。宗楚客、纪处纳等
请投晈炎荒，中宗特诏贬润州长史。专以忠力戴朕，
谓天且有命，故履危蹈囏而无变焉。朕既即位，又参
诛奸臣，将厚以光宠。每所㧑逊，造膝匪躬，举多规益，
而悠悠之谈，丑正恶直，天下之人，皆未及识晈之功，
何见之异也？昔汉昭“帝之任霍光，魏祖之明程昱，朕
之不德，庶几于此。且否当其悔，则必灭乃否；泰至于
亨，则所酬未补，岂流言之听而厚德之忘哉？乃谋始有之，图终可也。”寻迁太常卿，监修国史。弟晦又为吏
部侍郎，有权宠，宋璟以为非久安策，请抑损之。开元
五年，下诏放归田里，使自娱。久之，复为秘书监。十年，
坐泄禁中语，为嗣濮王峤所劾，敕中书门下究状。峤
亦王守一姻家，中书令张嘉贞阴希其意，傅致晈狱，
诏免殊死，杖之，流钦州，道病死，年五十。亲厚坐谪死
者数人，世以为冤。时源乾曜方侍中，不能正，为人所
讥诋。帝后思晈旧勋，令递柩还，以礼葬之，存问其家，
追赠泽州刺史。后以子尚主，更赠吏部尚书，仍赐封
二百户，为祠享费。子庆初。